Ioana Petrescu a făcut aceste consideraţii, întrebată fiind de presă de ce trebuie populaţia să suporte două măsuri ale Guvernului, respectiv "taxa pe stâlp" şi sprijinul pentru industrie prin reducerea cotei de certificate verzi, ambele măsuri urmând a se reflecta în tarifele plătite de populaţie.

"În primul rând, asta nu este clar cât procent din taxele respective se vor regăsi în preţuri. Procentul poate să fie între zero şi sută la sută şi asta o vom vedea după o perioadă de timp. Ceea ce pot să vă spun despre taxa de stâlp este ceea ce am discutat şi cu mediul de afaceri, este că continuăm un dialog cu ei să găsim o formulă mai bună pentru anul 2015 şi care să ia în considerare şi preocupările mediului de afaceri şi observaţiile pe care le-am primit de la ei. Deocamdată nu avem date să arate că populaţia plăteşte aceste taxe, procentul de transferare în preţ poate să fie oriunde între zero şi sută la sută", a afirmat ministrul Finanţelor.